
Erfaringer: Ny i parasporten kan gøre det lettere at bygge bro til idrætten
Hvordan hjælper man som sundhedsprofessionel en borger videre til et aktivt fritidsliv, når man ikke selv har overblik over de mange muligheder i idrætten? Erfaringer fra et sundhedscenter i Kolding peger på, at Ny i parasporten kan være et enkelt redskab til at bygge bro mellem borgeren og de rette tilbud.
Parasport Danmark har sammen med tre studerende fra Aalborg Universitet undersøgt brugen af online-formularen Ny i parasporten i samarbejde med Kolding Kommune. Her blev formularen i efteråret 2025 en del af de sundhedsprofessionelles arbejde med mennesker med handicap eller særlige behov.
Erfaringerne viser, at Ny i parasporten opleves som et relevant og brugervenligt redskab, der kan lette de sundhedsprofessionelles arbejde og styrke borgernes adgang til idræt.
Sebastian Bøndergaard Hallen er afdelingsleder for de sundhedsprofessionelle medarbejdere, der har arbejdet med at inkorporere Ny i parasporten i deres arbejde:
“Noget af det, jeg synes er rigtig interessant ved onlineformularen og det samarbejde, vi havde med Parasport Danmark, er, at vi som sundhedsprofessionelle ikke behøver at have viden om alle de mange muligheder og tilbud, der findes. Vi kan i stedet hjælpe borgeren med at udfylde formularen og dermed koble dem videre til nogen, der har den relevante og opdaterede viden om, hvad der findes af muligheder, og hvad næste skridt kan være. På den måde kan vi holde fokus på vores kerneopgave, samtidig med at borgeren får sparring og inspiration om, hvad der rører sig inden for deres interessefelt”
– Sebastian Bøndergaard Hallen, afdelingsleder, Træning 1, Sundhed og Træning, Senior-, Sundheds- og Fritidsforvaltningen, Kolding Kommune.
Undersøgelsen peger samtidig på  3 vigtige erfaringer:   
· Det tager tid at implementere nye arbejdsgange og kræver ledelsesopbakning. 
· Sundhedsprofessionelle har brug for en basal viden om Parasport Danmark og de muligheder, der findes inden for idrætten for denne målgruppe.
· Parasport skal kommunikeres som en mulighed for mange forskellige borgere med handicap eller særlige behov og ikke kun for potentielle eliteudøvere.
Både litteraturen og de konkrete erfaringer peger på et behov for brobyggende løsninger, der kan hjælpe flere mennesker med handicap eller særlige behov ind i idrættens fællesskaber. Personer med handicap deltager mindre i fysisk aktivitet og idræt end befolkningen generelt – på trods af veldokumenterede fysiske, mentale og sociale gevinster.
Barriererne for deltagelse findes på flere niveauer – individuelt, socialt, institutionelt og strukturelt. Her kan en indledende samtale om idræt med en sundhedsprofessionel være første skridt mod et aktivt fritidsliv og deltagelse i idrættens fællesskaber.

